CELEX: 52018PC0535
Language: lt
Date: 2018-07-16
Title: Pasiūlymas TARYBOS ĮGYVENDINIMO SPRENDIMAS kuriuo, vadovaujantis Direktyvos 2003/96/EB 19 straipsniu, Ispanijai leidžiama taikyti lengvatinį akcizo tarifą uoste prisišvartavusiems laivams tiesiogiai tiekiamai elektros energijai

EUROPOS KOMISIJA
            Briuselis, 2018 07 16
            COM(2018) 535 final
            2018/0287(NLE)
            Pasiūlymas
            TARYBOS ĮGYVENDINIMO SPRENDIMAS
            kuriuo, vadovaujantis Direktyvos 2003/96/EB 19 straipsniu, Ispanijai leidžiama taikyti lengvatinį akcizo tarifą uoste prisišvartavusiems laivams tiesiogiai tiekiamai elektros energijai
            
               
         
         
            
               AIŠKINAMASIS MEMORANDUMAS
            
            
               1.PASIŪLYMO APLINKYBĖS
            
            
               •Pasiūlymo pagrindimas ir tikslai
            
            
               
                  Sąjungos energinių produktų ir elektros energijos apmokestinimas reglamentuojamas 2003 m. spalio 27 d. Tarybos direktyva 2003/96/EB, pakeičiančia Bendrijos energetikos produktų ir elektros energijos mokesčių struktūrą
                     1
                   (toliau – Energijos mokesčių direktyva arba Direktyva). 
               
               
                  Pagal Direktyvos 19 straipsnio 1 dalį, be Direktyvoje išdėstytų nuostatų, ypač 5, 15 ir 17 straipsniuose, Taryba, remdamasi Komisijos pasiūlymu, gali vieningai leisti bet kuriai valstybei narei toliau atleisti nuo mokesčių ar juos sumažinti remiantis konkrečios politikos sumetimais.
               
               
                  Šiuo pasiūlymu siekiama leisti Ispanijai taikyti lengvatinį akcizo tarifą už uoste prisišvartavusiems laivams tiesiogiai tiekiamą elektros energiją (toliau – iš kranto tiekiama elektros energija). Šios lengvatos tikslas – suteikti ekonominę paskatą diegti elektros energijos tiekimo iš kranto infrastruktūrą ir naudoti tokią elektros energiją, siekiant mažinti oro taršą uostamiesčiuose ir pagerinti vietos oro kokybę gyventojų sveikatos labui. 
               
               
                  Šia priemone Ispanija taip pat sieks sumažinti jūrų transporto poveikį aplinkai.
               
               
                  2018 m. balandžio 12 d. raštu Ispanijos valdžios institucijos Komisijai pranešė, kad nuo 2018 m. liepos 1 d. šešerių metų laikotarpiu ketina taikyti lengvatinį mokesčio tarifą (0,50 EUR už MWh) už iš kranto tiekiamą elektros energiją. Šis mokesčio tarifas yra lygus Direktyvoje 2003/96/EB nustatytam minimaliam mokesčio už verslui naudojamą elektros energiją tarifui. 
               
               
                  Prašoma priemone Ispanija siekia suteikti paskatą naudoti iš kranto tiekiamą elektros energiją, kuri laikoma mažiau taršia nei elektros energija, gaminama uoste prisišvartavusiuose laivuose. Šiuo metu Ispanija elektros energijai taiko ad valorem akcizą, kuris sudaro 5,11269632 % galutinės kainos, į kurią įskaityti visi mokesčiai ir rinkliavos, išskyrus akcizus ir pridėtinės vertės mokestį. Be to, pagal Ispanijos teisės aktus reikalaujama, kad būtų paisoma Direktyvos 10 straipsnio 1 dalyje ir I priedo C lentelėje minimalių lygių, t. y., jei taikant ad valorem akcizą mokestinė prievolė būtų mažesnė, elektros energija turi būti apmokestinama specialiuoju akcizu (verslui naudojama elektros energija – 0,50 EUR už MWh, ne verslui – 1 EUR už MWh).
               
               
                  Šiuo metu iš kranto tiekiama elektros energija apmokestinama bendru 5,11269632 % dydžio elektros energijos mokesčio tarifu, kuris taikomas elektros energijos kainai. Ispanijos valdžios institucijų vertinimu, elektros energijos kaina, išskaičius akcizus ir pridėtinės vertės mokestį, yra 170 EUR už MWh, o mokesčio tarifas už iš kranto tiekiamą elektrą, išreikštas EUR už MWh, siekia apytikriai 8,69 EUR. Remiantis Komisijos atlikta ES elektros energijos rinkos analize, vidutinės elektros energijos kainos Ispanijos pramonės sektoriuje yra mažesnės
                     2
                  . Bet kuriuo atveju, faktinis akcizas, mokėtinas už iš kranto tiekiamos elektros energijos MWh, šiuo metu siekia daugiau kaip 0,50 EUR.
               
               
                  Kita vertus, vadovaudamosi Energijos apmokestinimo direktyvos 14 straipsnio 1 dalies c punktu, valstybės narės neturi apmokestinti energinių produktų, naudojamų elektros energijai gaminti uostuose prisišvartavusiuose laivuose, ir, vadovaudamosi Direktyvos 15 straipsnio 1 dalies f punktu, gali taip pat elgtis, kai laivuose gaminama elektros energija navigacijai vidaus vandenyse. 
               
               
                  Ispanijos valdžios institucijos nurodė, kad mokesčio lengvata būtų taikoma visiems laivams, išskyrus privačius pramoginius laivus
                     3
                  , t. y. šia mokesčio lengvata galės naudotis visi komercinei navigacijai naudojami laivai, nepriklausomai nuo jų dydžio ar vėliavos, su kuria plaukioja.
               
               
                  Ispanijos valdžios institucijos informavo Komisiją, kad šiuo metu Ispanijos uostuose nėra elektros energijos tiekimo iš kranto infrastruktūros, ir su priemone susijusias mokesčių išlaidas sunku įvertinti. Be to, Ispanijos valdžios institucijos nurodė, kad laivams nebus privaloma naudoti iš kranto tiekiamą elektros energiją. Remiantis Ispanijos valdžios institucijų skaičiavimais, didžiausios su mokesčio lengvata susijusios mokesčių išlaidos per metus turėtų siekti apytikriai 150 000 EUR. Tokia suma nustatyta atsižvelgus į numatomą bendrą komercinių laivų, kuriems galėtų būti iš kranto tiekiama elektros energija, skaičių (2 700), Ispanijos uostuose laivų suvartojamos elektros energijos kiekį (20 000 MWh per metus) ir elektros energijos kainą (170 EUR už MWh), įskaitant visus mokesčius ir rinkliavas, išskyrus akcizus ir pridėtinės vertės mokestį.
               
               
                  Ispanija paprašė suteikti leidimą šešerių metų laikotarpiui, t. y. ilgiausiam Direktyvos 19 straipsnio 2 dalyje nurodytam laikotarpiui; šis laikotarpis prasidėtų 2018 m. liepos 1 d.
               
               
                  Mokesčio lengvata Ispanija nori paskatinti laivų operatorius naudoti iš kranto tiekiamą elektros energiją, siekdama sumažinti oro taršą ir kuro deginimo triukšmą iš prisišvartavusių laivų, taip pat jų išmetamą CO2 kiekį. Taikant lengvatinį mokesčio tarifą padidėtų iš kranto tiekiamos elektros energijos konkurencingumas, palyginti su laive deginamu bunkeriniu kuru, kuris yra neapmokestinamas.
               
            
            
               •Suderinamumas su toje pačioje politikos srityje galiojančiomis nuostatomis
            
            
               Elektros energijos apmokestinimas reglamentuojamas Direktyva 2003/96/EB, visų pirma jos 10 straipsniu. 14 straipsnio 1 dalies c punkte nustatyta prievolė nuo mokesčio atleisti laive gaminamą elektros energiją. 5, 15 ir 17 straipsniuose valstybėms narėms numatyta galimybė tam tikrais elektros energijos naudojimo atvejais taikyti diferencijuotas apmokestinimo priemones, įskaitant atleidimą nuo mokesčių ar jų sumažinimą. Tačiau tose nuostatose nenumatytas lengvatinis iš kranto tiekiamos elektros energijos apmokestinimas.
            
            
               
                  Ši priemonė yra valstybės pagalba ir patenka į šios srities ES teisės aktų, visų pirma Komisijos reglamento 651/2014/ES
                     4
                  , taikymo sritį.
               
            
            
               Priemonės vertinimas pagal Direktyvos 2003/96/EB 19 straipsnį
            
         
         
            
               
                  Direktyvos 19 straipsnio 1 dalies pirmoje pastraipoje nustatyta: 
               
               
                  Be ankstesniuose straipsniuose išdėstytų nuostatų, ypač 5, 15 ir 17 straipsniuose, Taryba, Komisijai pasiūlius, bet kuriai valstybei narei gali vieningai leisti toliau atleisti nuo mokesčių ar juos sumažinti remiantis konkrečios politikos sumetimais.
               
               
                  Mokesčio lengvata Ispanijos valdžios institucijos siekia skatinti naudoti aplinkai mažiau kenksmingą būdą aprūpinti elektra uostuose prisišvartavusius laivus ir tuo pačiu pagerinti vietos oro kokybę. Komisija jau yra rekomendavusi naudoti iš kranto tiekiamą elektrą kaip alternatyvą elektros gamybai prisišvartavusiuose laivuose ir taip pripažino šio pasirinkimo naudą aplinkai
                     5
                  . Šiuo metu prisišvartavusiems laivams tiekiama elektra būtų apmokestinama apytikriai 8,69 EUR už MWh. Taigi, prašomas lengvatinis tarifas būtų papildoma paskata naudotis šia galimybe mokant apytikriai 8 EUR už MWh, ir taip prisidėti prie nustatyto politikos tikslo įgyvendinimo. 
               
               
                  Galimybę nustatyti palankesnę iš kranto tiekiamos elektros apmokestinimo tvarką galima numatyti pagal Direktyvos 19 straipsnį, kadangi jo paskirtis – leisti valstybėms narėms papildomai atleisti nuo mokesčių ar juos sumažinti remiantis konkrečios politikos sumetimais.
               
               
                  Ispanija paprašė, kad priemonė būtų taikoma maksimaliu pagal 19 straipsnio 2 dalį leistinu laikotarpiu, t. y. šešerius metus. Iš esmės, nukrypti leidžiančios nuostatos taikymo laikotarpis turėtų būti pakankamai ilgas, kad neatgrasytų uostų operatorių nuo reikiamų investicijų į elektros tiekimo iš kranto infrastruktūrą. Šis laikotarpis suteiks didžiausią įmanomą teisinį tikrumą ir laivų operatoriams, kurie turi planuoti savo investicijas į laivų įrenginius.
               
            
            
               Valstybės pagalbos taisyklės
            
            
               Ispanijos valdžios institucijų numatytas 0,50 EUR už MWh lengvatinis mokesčio tarifas atitinka Direktyvos 2003/96/EB 10 straipsniu nustatytą ES minimalų mokesčio už verslui naudojamą elektrą tarifą. Taigi atrodo, kad priemonei gali būti taikomas Komisijos reglamento (ES) Nr. 651/2014 44 straipsnis, kuriame nustatytos sąlygos, kuriomis pagalbai aplinkosaugos mokesčių lengvatų forma pagal Direktyvą 2003/96/EB gali būti netaikomi reikalavimai pranešti apie valstybės pagalbą. Tačiau šiuo etapu negalima nustatyti, ar tenkinamos visos tame reglamente nustatytos sąlygos, ir Tarybos įgyvendinimo sprendimo pasiūlymu valstybės narės neatleidžiamos nuo įpareigojimo užtikrinti atitiktį valstybės pagalbos taisyklėms, ypač pagalbos, kuriai taikoma išimtis ir kuri patenka į Komisijos reglamento (ES) Nr. 651/2014 taikymo sritį, atveju.
            
            
               •Suderinamumas su kitomis Sąjungos politikos sritimis
            
            
               Aplinkos ir kovos su klimato kaita politika
            
            
               Prašoma priemonė daugiausiai susijusi su ES aplinkos politika. Atsižvelgiant į tai, kad priemonė padės mažinti bunkerinio kuro deginimą uostuose prisišvartavusiuose laivuose, ja bus faktiškai prisidedama prie tikslo gerinti vietos oro kokybę. Direktyvos 2008/50/EB dėl aplinkos oro kokybės
                  6
                13 straipsnyje reikalaujama, kad valstybės narės užtikrintų, kad kai kurių oro teršalų lygiai neviršytų toje direktyvoje nustatytų ribinių verčių. Vykdydamos šį įpareigojimą valstybės narės turi rasti būdų, kaip išspręsti tokias joms aktualias problemas, kaip, pvz., uostuose prisišvartavusių laivų išmetamų teršalų problema, todėl, įgyvendinant bendrą oro kokybės strategiją, uostuose, kuriuose kyla šių problemų, bus skatinama vartoti iš kranto tiekiamą elektrą.
            
            
               Be to, atsižvelgiant į tai, kad sausumos elektros tinklais tiekiamos energijos šaltinių keliamos taršos anglies dioksidu intensyvumas dėl didesnio tinklų efektyvumo ir kitokio elektrai gaminti naudojamo kuro yra mažesnis, palyginti su elektros gamybos laivuose deginant bunkerinį kurą taršos intensyvumu, tikėtina, kad priemonė gali padėti sumažinti išmetamą CO2 kiekį. Čia galima paminėti, kad, remiantis Ispanijos valdžios institucijomis, elektros tinklais tiekiamos energijos šaltiniai iš dalies yra atsinaujinantieji ištekliai (2015 m. jie sudarė 38 % ir ši procentinė dalis auga; planuojama, kad 2050 m. atsinaujinantieji ištekliai sudarys 90–100 %), ir jos tikisi, kad naudojant iš kranto tiekiamą elektros energiją Ispanijoje sumažės išmetamas šiltnamio efektą sukeliančių dujų kiekis. Nors dėl papildomai tiekiamos elektros taršos anglies dioksidu intensyvumas paprastai yra didesnis nei vidutinio elektros energijos gamybos išteklių derinio taršos anglies dioksidu intensyvumas ir labai padidėja tuo paros metu, kuriuo atsiranda papildomas poreikis, CO2 kiekio sumažėjimas dėl šios priemonės taikymo galėtų būti palyginti žymus. 
            
            
               Energetikos politika
            
            
               Priemonė atitinka Direktyvą 2014/94/ES dėl alternatyviųjų degalų infrastruktūros diegimo
                  7
               , kuria sprendžiamas klausimas, susijęs su iš kranto tiekiamos elektros infrastruktūros sukūrimu uostuose, kai yra tokios infrastruktūros poreikis ir kai išlaidos proporcingos naudai, įskaitant naudą aplinkai. Ji taip pat pripažinta bendros svarbos tikslu teikiant valstybės pagalbą pagal SESV 107 straipsnio 1 dalį
                  8
               .
            
            
               Reikia prisiminti, kad viena svarbi priežastis, dėl kurios iš kranto tiekiamos elektros energijos konkurencinė padėtis nepalanki, yra ta, kad alternatyva, t. y. jūrų uostuose prisišvartavusiuose laivuose gaminama elektros energija, šiuo metu yra visiškai neapmokestinama: neapmokestinamas ne tik elektros energijai gaminti deginamas bunkerinis kuras (tai atitinka Direktyvos 2003/96/EB 14 straipsnio 1 dalies a punktą), bet ir pati laivuose gaminama elektros energija (žr. Direktyvos 2003/96/EB 14 straipsnio 1 dalies c punktą). Nors pastarasis atleidimas nuo mokesčio galėtų būti laikomas sunkiai suderinamu su Sąjungos aplinkos apsaugos tikslais, tačiau jis grindžiamas praktiniais interesais. Siekiant apmokestinti laivuose gaminamą elektros energiją, laivo savininkas, kuris dažnai yra įsikūręs trečiojoje šalyje, arba operatorius turėtų deklaruoti, kiek elektros energijos suvartota. Be to, deklaruojant elektros kiekį reikėtų apskaičiuoti, kiek jos suvartota valstybės narės, kurioje mokėtinas mokestis, teritoriniuose vandenyse. Reikalavimas tokias deklaracijas pateikti kiekvienoje valstybėje narėje, kurios teritoriniuose vandenyse plaukiojama, užkrautų didžiulę administracinę naštą laivų savininkams. Šiomis aplinkybėmis sprendimas rinktis mažiau taršią alternatyvą – elektros energijos tiekimą iš kranto, leidžiant Ispanijai taikyti lengvatinį mokesčio tarifą, gali būti laikomas pagrįstu.
            
            
               Transporto politika
            
            
               Ši priemonė atitinka Komisijos rekomendaciją 2006/339/EB dėl skatinimo Bendrijos uostuose prisišvartavusius laivus naudoti elektros energiją iš kranto
                  9
                ir Komisijos komunikatą „Europos Sąjungos jūrų transporto politikos strateginiai tikslai ir rekomendacijos“
                  10
               .
            
            
               Vidaus rinka ir sąžininga konkurencija
            
            
               Vidaus rinkos ir sąžiningos konkurencijos požiūriu šia priemone tik sumažinamas dviejų konkuruojančių elektros energijos tiekimo prisišvartavusiems laivams šaltinių, t. y. laivuose gaminamos ir iš kranto tiekiamos elektros energijos, konkurencijos iškreipimas dėl bunkerinio kuro neapmokestinimo.
            
            
               Kalbant apie laivų operatorių konkurenciją, visų pirma reikia paminėti, kad šiuo metu labai nedaug laivų iš kranto tiekiamą elektros energiją naudoja komerciniais tikslais. Todėl didelis konkurencijos iškreipimas gali atsirasti tik tarp tų laivų, kurie pasinaudos prašoma priemone ir pasirinks iš kranto tiekiamą elektros energiją, ir tų, kurie toliau naudos savo gaminamą elektros energiją. Nors sąnaudų prognozės tikslumas labai priklauso nuo naftos kainų pokyčių ir todėl jas apskaičiuoti labai sudėtinga, naujausi turimi vertinimai rodo, kad iš esmės daugeliu atvejų net visiškai panaikinus mokestį elektros energijos tiekimo iš kranto sąnaudos nebūtų mažesnės už elektros energijos gamybos laivuose sąnaudas
                  11
               , todėl bet kokiu atveju iš kranto tiekiamą elektros energiją naudojantys laivų operatoriai neturėtų didelio konkurencinio pranašumo, palyginti su tais, kurie naudoja laivuose gaminamą elektros energiją. Šiuo atveju didelis pirmiau minėto pobūdžio iškreipimas dar mažiau tikėtinas, nes Ispanija nepažeis Direktyvoje 2003/96/EB nustatyto mokesčio už verslui naudojamą elektros energiją minimalaus tarifo. Be to, naudoti iš kranto tiekiamą elektros energiją galės visi atitinkami laivai, nepriklausomai nuo vėliavos, su kuria plaukioja, taigi, nacionaliniams ekonominės veiklos vykdytojams nebus taikoma palankesnė apmokestinimo tvarka nei jų konkurentams iš kitų ES valstybių narių.
            
            
               Kalbant apie uostų konkurenciją, galima tikėtis, kad bet koks galimas poveikis valstybių narių tarpusavio prekybai, kuris galėtų atsirasti, jei laivai imtų keisti savo maršrutus, kad pasinaudotų galimybe naudoti lengvatiniu mokesčio tarifu apmokestintą iš kranto tiekiamą elektros energiją, būtų nedidelis. Kadangi, kaip minėta, elektros energijos tiekimas iš kranto, nežiūrint mokesčio lengvatos, bent artimiausiu metu neturėtų tapti ekonomiškesnis už elektros energijos gamybą laivuose, vargu, ar dėl šios mokesčio už elektrą, tiekiamą iš kranto, lengvatos būtų smarkiai iškreipta uostų konkurencija, nes laivai dėl jos keistų maršrutus.
            
         
         
            
               Laikotarpis, kuriuo siūloma leisti taikyti lengvatinį mokesčio tarifą, panašus į Komisijos siūlomą iš kranto tiekiamos elektros energijos mokesčio lengvatos taikymo aštuonerių metų laikotarpį. Nepanašu, kad dviejose ankstesnėse pastraipose pateiktos analizės išvados pasikeistų iki priemonės galiojimo pabaigos.
            
            
               2.TEISINIS PAGRINDAS, SUBSIDIARUMO IR PROPORCINGUMO PRINCIPAI
            
            
               •Teisinis pagrindas
            
            
               Tarybos direktyvos 2003/96/EB 19 straipsnis.
            
            
               •Subsidiarumo principas (neišimtinės kompetencijos atveju) 
            
            
               Pati netiesioginio apmokestinimo sritis, kuriai taikomas Sutarties dėl Europos Sąjungos veikimo 113 straipsnis, nepriklauso išimtinei Europos Sąjungos kompetencijai, kaip apibrėžta tos sutarties 3 straipsnyje.
            
            
               Tačiau pagal Direktyvos 2003/96/EB 19 straipsnį Tarybai pagal antrinę teisę yra suteikta išimtinė kompetencija vadovaujantis minėta nuostata leisti valstybei narei toliau atleisti nuo mokesčių ar juos sumažinti. Taigi pačios valstybės narės be Tarybos to padaryti negali. Todėl subsidiarumo principas šiam įgyvendinimo sprendimui netaikomas. Bet kuriuo atveju, kadangi šis aktas nėra teisėkūros procedūra priimamo akto projektas, jo pagal Sutarčių protokolą Nr. 2 nereikia persiųsti nacionaliniams parlamentams peržiūrėti, ar jis dera su subsidiarumo principu.
            
            
               •Proporcingumo principas
            
            
               
                  Pasiūlymas atitinka proporcingumo principą. Mokestis nesumažinimas daugiau, nei reikia, kad būtų pasiektas nurodytas tikslas.
               
            
            
               •Priemonės pasirinkimas
            
            
               Siūloma priemonė – Tarybos įgyvendinimo sprendimas. 
            
            
               Direktyvos 2003/96/EB 19 straipsnyje numatyta tik ši priemonė.
            
            
               3.EX POST VERTINIMO, KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI
            
            
               •Galiojančių teisės aktų ex post vertinimas / tinkamumo patikrinimas
            
            
               Siekiant įgyvendinti priemonę galiojančių teisės aktų įvertinimo atlikti nereikia.
            
            
               •Konsultacijos su suinteresuotosiomis šalimis
            
            
               
                  Šis pasiūlymas yra pagrįstas Ispanijos pateiktu prašymu ir skirtas tik šiai valstybei narei.
               
            
            
               •Tiriamųjų duomenų rinkimas ir naudojimas
            
            
               
                  Nepriklausomo tyrimo neprireikė.
               
            
            
               •Poveikio vertinimas
            
         
         
            
               
                  Šis pasiūlymas yra susijęs su leidimo suteikimu vienai valstybei narei jos pačios prašymu, tad jo poveikio vertinimas nereikalingas.
               
               
                  Iš Ispanijos pateiktos informacijos galima spręsti, kad priemonės poveikis mokestinėms pajamoms bus nedidelis, o iš kranto tiekiamai elektros energijai taikoma akcizo norma vis tiek būtų didesnė už Direktyvoje 2003/96/EB nustatytą minimalų apmokestinimo lygį. Ispanija numato, kad priemonė turės teigiamą poveikį siekiant jos aplinkos tikslų, visų pirma, padės gerinti uostamiesčių oro kokybę.
               
            
            
               •Reglamentavimo tinkamumas ir supaprastinimas
            
            
               
                  Šia priemone supaprastinimas neatliekamas. Priemonė priimama Ispanijai pateikus prašymą ir yra skirta tik šiai valstybei narei.
               
            
            
               •Pagrindinės teisės
            
            
               
                  Ši priemonė pagrindinėms teisėms įtakos neturi.
               
            
            
               4.POVEIKIS BIUDŽETUI
            
            
               
                  Šia priemone nesukuriama jokios finansinės ar administracinės naštos Sąjungai. Pasiūlymas neturi poveikio Sąjungos biudžetui.
               
            
            
               5.KITI ELEMENTAI
            
            
               •Įgyvendinimo planai ir stebėsena, vertinimas ir ataskaitų teikimo tvarka
            
            
               
                  Įgyvendinimo planas nebūtinas. Šis pasiūlymas yra susijęs su leidimo sumažinti mokestį suteikimu vienai valstybei narei jos pačios prašymu. Leidimas suteikiamas ribotam šešerių metų laikotarpiui. Mokesčio tarifas, kuris bus taikomas, atitiks Energijos mokesčių direktyva nustatytą minimalų apmokestinimo lygį. Priemonę galima įvertinti, jeigu bus pateiktas prašymas pratęsti jos galiojimą pasibaigus šešerių metų laikotarpiui.
               
            
            
               •Išsamus konkrečių pasiūlymo nuostatų paaiškinimas
            
            
               1 straipsnyje nustatoma, kad Ispanijai bus leidžiama elektros energijai, tiesiogiai tiekiamai Ispanijos uostuose prisišvartavusiems laivams, taikyti lengvatinį akcizo tarifą. Mokesčio tarifas negali būti mažesnis nei 0,50 už MWh, t. y. už Direktyva nustatytą minimalų verslui naudojamos elektros energijos apmokestinimo lygį. Lengvatiniu tarifu apmokestintos elektros energijos nebus galima teikti privatiems pramoginiams laivams, kaip nustatyta Direktyvos 2003/96/EB 14 straipsnio 1 dalies c punkte. 
            
            
               2 straipsnyje nustatoma, kad prašomas leidimas nuo pranešimo apie jį suteikiamas ilgiausiam, t. y. šešerių metų, pagal Direktyvą 2003/96/EB leidžiamam taikymo laikotarpiui, kaip prašė Ispanija.
            
            
               2018/0287 (NLE)
            
            
               Pasiūlymas
            
            
               TARYBOS ĮGYVENDINIMO SPRENDIMAS
            
            
               kuriuo, vadovaujantis Direktyvos 2003/96/EB 19 straipsniu, Ispanijai leidžiama taikyti lengvatinį akcizo tarifą uoste prisišvartavusiems laivams tiesiogiai tiekiamai elektros energijai
            
            
               EUROPOS SĄJUNGOS TARYBA,
            
            
               atsižvelgdama į Sutartį dėl Europos Sąjungos veikimo, 
            
         
         
            
               atsižvelgdama į 2003 m. spalio 27 d. Tarybos direktyvą 2003/96/EB, pakeičiančią Bendrijos energetikos produktų ir elektros energijos mokesčių struktūrą
                  12
               , ypač į jos 19 straipsnį,
            
            
               atsižvelgdama į Europos Komisijos pasiūlymą,
            
            
               kadangi:
            
            
               (1)2018 m. balandžio 12 d. raštu Ispanija siekė gauti leidimą uoste prisišvartavusiems laivams tiesiogiai tiekiamai elektros energijai (toliau – iš kranto tiekiamai elektros energijai) taikyti lengvatinį akcizo tarifą remiantis Direktyvos 2003/96/EB 19 straipsnio 1 dalimi;
            
            
               (2)nustatydama mažesnį numatomą taikyti akcizo mokestį Ispanija siekia skatinti plačiau vartoti iš kranto tiekiamą elektros energiją. Tokios elektros energijos naudojimas laikomas aplinkai mažiau kenksmingu būdu aprūpinti elektros energija uostuose prisišvartavusius laivus, nei bunkerinio kuro deginimas tuose laivuose;
            
            
               (3)naudojant iš kranto tiekiamą elektrą į orą nepatenka teršalai, kurie išmetami deginant bunkerinį kurą prisišvartavusiuose laivuose, dėl to gerėja uostamiesčių oro kokybė. Be to, tikimasi, kad, atsižvelgiant į specifines Ispanijos elektros energijos gamybos struktūros sąlygas, vietoj elektros energijos, gaminamos deginant bunkerinį kurą laivuose, naudojant sausumos elektros tinklais tiekiamą elektros energiją, bus sumažintas išmetamas CO2 kiekis. Todėl manoma, kad priemone bus prisidėta prie Sąjungos aplinkos, sveikatos ir kovos su klimato kaita politikos uždavinių įgyvendinimo;
            
            
               (4)leidžiant Ispanijai iš kranto tiekiamai elektros energijai taikyti lengvatinį akcizo tarifą neviršijama to, kas būtina iš kranto tiekiamos elektros energijos vartojimui padidinti, kadangi daugeliu atvejų elektros energijos gamyba laivuose išliks kaip konkurencingesnė alternatyva. Dėl tos pačios priežasties ir dėl to, kad šiuo metu ši technologija Ispanijoje netaikoma, nepanašu, kad šios priemonės taikymo metu bus labai iškreipta konkurencija, tad priemonė neturės neigiamo poveikio tinkamam vidaus rinkos veikimui; 
            
            
               (5)remiantis Direktyvos 2003/96/EB 19 straipsnio 2 dalimi, kiekvieno pagal tą nuostatą suteikiamo leidimo galiojimo laikotarpis turi būti griežtai apribotas. Siekiant užtikrinti, kad leidimo galiojimo laikotarpis būtų pakankamai ilgas, kad uosto operatorių neatgrasytų nuo reikiamų investicijų, tikslinga prašomą leidimą suteikti šešerių metų laikotarpiui, atsižvelgiant į šią sritį reglamentuojančias bendrąsias nuostatas, kurios gali būti priimtos pagal Sutarties dėl Europos Sąjungos veikimo (toliau – SESV) 113 straipsnį ir kurios tampa taikytinos iki numatytos leidimo galiojimo laikotarpio pabaigos;
            
            
               (6)šis sprendimas neturi poveikio Sąjungos taisyklių, susijusių su valstybės pagalba, taikymui,
            
            
               PRIĖMĖ ŠĮ SPRENDIMĄ: 
            
            
               1 straipsnis
            
            
               Ispanijai suteikiamas leidimas elektros energijai, tiesiogiai tiekiamai uoste prisišvartavusiems laivams, išskyrus privačius pramoginius laivus, taikyti lengvatinį akcizo tarifą, su sąlyga, kad būtų laikomasi Direktyvos 2003/96/EB 10 straipsnyje nurodytų minimalių apmokestinimo lygių.
            
            
               2 straipsnis
            
            
               Šis sprendimas įsigalioja pranešimo apie jį dieną. Jis nustoja galioti po šešerių metų nuo tos datos. 
            
            
               Vis dėlto jeigu Taryba, veikdama SESV 113 straipsnio pagrindu, nustato bendras mokesčių lengvatų iš kranto tiekiamai elektrai taikymo taisykles, šis sprendimas nustoja galioti tą dieną, kurią pradedamos taikyti tos bendros taisyklės.
            
            
               3 straipsnis
            
            
               Šis sprendimas skirtas Ispanijos Karalystei.
            
            
               Priimta Briuselyje
            
            
               
                     Tarybos vardu
               
               
                     Pirmininkas
               
            
         
         
            
                  
                     (1)
                  
                        OL L 283, 2003 10 31, p. 51.
               
               
                  
                     (2)
                  
                        Plg. 2016 m. lapkričio 13 d. COM(2016) 769 final.
               
               
                  
                     (3)
                  
                        Sąvoka „privatus pramoginis laivas“ apibrėžta Direktyvos 2003/96/EB 14 straipsnio 1 dalies c punkto antroje pastraipoje.
               
               
                  
                     (4)
                  
                        Komisijos reglamentas (ES) Nr. 651/2014, kuriuo tam tikrų kategorijų pagalba skelbiama suderinama su vidaus rinka taikant Sutarties 107 ir 108 straipsnius (OL L 187, 2014 6 26, p. 1–78).
               
               
                  
                     (5)
                  
                        2006 m. gegužės 8 d. Komisijos rekomendacija 2006/339/EB dėl skatinimo Bendrijos uostuose prisišvartavusius laivus naudoti elektrą iš kranto (OL L 125, 2006 5 12).
               
               
                  
                     (6)
                  
                        2008 m. gegužės 21 d. Europos Parlamento ir Tarybos direktyva 2008/50/EB dėl aplinkos oro kokybės ir švaresnio oro Europoje (OL L 152, 2008 6 11, p. 1).
               
               
                  
                     (7)
                  
                        2014 m. spalio 22 d. Europos Parlamento ir Tarybos direktyva 2014/94/ES dėl alternatyviųjų degalų infrastruktūros diegimo (OL L 307, 2014 10 28, p. 1–20).
               
               
                  
                     (8)
                  
                  
                        2014 m. balandžio 9 d. C(2014) 2231 final.
                  
               
               
                  
                     (9)
                  
                        2006 m. gegužės 8 d. Komisijos rekomendacija 2006/339/EB dėl skatinimo Bendrijos uostuose prisišvartavusius laivus naudoti elektrą iš kranto (OL L 125, 2006 5 12).
               
               
                  
                     (10)
                  
                        2009 m. sausio 21 d. Komisijos komunikatas Europos Parlamentui, Tarybai, Europos ekonomikos ir socialinių reikalų komitetui bei Regionų komitetui „Europos Sąjungos jūrų transporto politikos strateginiai tikslai ir rekomendacijos iki 2018 m.“, KOM(2009) 8 galutinis.
               
               
                  
                     (11)
                  
                        Žr. 2005 m. rugpjūčio mėn. Europos Komisijos Aplinkos generalinio direktorato galutinę ataskaitą „Assignment, Abatement and Market-based Instruments, Task 2a – Shore-Side Electricity“, 
                  http://ec.europa.eu/environment/air/pdf/task2_shoreside.pdf
                  . Analizuojama trijų uostų sąnaudų struktūra: Geteborgo (Švedija) ir Džuno bei Long Byčo (JAV).
               
               
                  
                     (12)
                  
                        OL L 283, 2003 10 31, p. 51.